《山游》
清代·蒋兹

山不厌人游，游山人不倦。一峰高一峰，峰峰露真面。

片片白云飞，声声黄叶战。秀骨瘦撑空，清癯奇独擅。

我今登绝顶，如列神仙眷。天地此空阔，足广我所见。

落霞失翠微，明月头上见。不从尘外赏，何知静中变。

风雨秋山多，霜露秋山遍。游尽赋归来，收入丹青卷。

作者简介：蒋兹，字今吾，睢州人。山东候补知县，署濮州知州。有《绿槐草堂诗存》。